Chamoli Glacier Flood: रात 9 बजे तक बाढ़ का पानी हरिद्वार पहुंचने की आशंका, प्रशासन ने दिया है तटों को खाली कराने का आदेश
उत्तराखंड के चमोली में कुदरत की जो तबाही है उससे हर कोई सन्न है। रात 9 बजे तक बाढ़ का पानी हरिद्वार पहुंचने की आशंका है जिसके चलते प्रशासन ने तटों को खाली कराने का आदेश दिया है।
चमोली: उत्तराखंड के चमोली में कुदरत ने जो भीषण तबाही मचाई है उससे हर कोई सन्न है। ग्लेशियर फटने के बाद जो सैलाब आया है उसमें क़रीब 150 मज़दूर लापता बताए जा रहे हैं। आपकों बता दें कि शाम 4 बजे श्रीनगर, रात 8 बजे ऋषिकेश और रात 9 बजे तक बाढ़ का पानी हरिद्वार पहुंचने की आशंका है जिसके चलते प्रशासन ने तटों को खाली कराने का आदेश दिया है।उत्तराखंड हादसे पर गृहमंत्री अमित शाह ने ट्वीट कर कहा है, उत्तराखंड में प्राकृतिक आपदा की सूचना के सम्बंध में मैंने मुख्यमंत्री त्रिवेंद्र रावत, ITBP के DG और DG NDRF से बात की है। सभी सम्बंधित अधिकारी लोगों को सुरक्षित करने में युद्धस्तर पर काम कर रहे हैं। NDRF की टीमें बचाव कार्य के लिए निकल गयी हैं। देवभूमि को हर सम्भव मदद दी जाएगी।पूरे हालात पर प्रधानमंत्री नरेंद्र मोदी की भी नज़र है। असम दौरे के बीच पीएम मोदी ने उत्तराखंड के मुख्यमंत्री त्रिवेंद्र सिंह रावत से बात राहत और बचाव कार्य की जानकारी ली। पीएम मोदी हर अपडेट लगातार ले रहे हैं। अब प्रधानमंत्री मोदी ने एक ट्वीट भी किया है जिसमें उन्होंने लिखा है कि पूरा देश सैलाब का शिकार हुए लोगों की सलामती के लिए दुआ कर रहा है।